Komisijos reglamentas (EB) Nr. 888/97
1997 m. gegužės 16 d.
iš dalies keičiantis tam tikras šviežių vaisių ir daržovių standartų nuostatas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EEB) Nr. 2200/96 dėl bendro vaisių ir daržovių rinkos organizavimo [1], ypač į jo 2 straipsnio 2 dalį ir 10 straipsnį,
kadangi Reglamento (EEB) Nr. 2200/96 2 straipsnyje yra nustatyta, kad, tvirtindama šviežių vaisių ir daržovių standartus, Komisija turi atsižvelgti į tarptautinius Jungtinių Tautų Europos ekonomikos komisijos standartus;
kadangi Bendrijos šviežių vaisių ir daržovių standartai atsispindi įvairiose Bendrijos nuostatose; kadangi kai kurias šių nuostatų reikėtų suderinti, kad minimi standartai ir atitikties patikrinimai būtų taikomi vienodai;
kadangi Europos ekonomikos komisijos nustatytuose tarptautiniuose šviežių vaisių ir daržovių standartuose yra aiškiai apibrėžta, kaip pakuotėje reikia nurodyti pakuotoją ir siuntėją; kadangi ypač dėl teisinio aiškumo minėtas tarptautines nuostatas reikėtų įtraukti į visus Bendrijos šviežių vaisių ir daržovių standartus;
kadangi artišokų, pupelių, žirnių, žiedinių kopūstų ir česnakų standartus nustatančiuose reglamentuose nėra nuostatų dėl kilmės šalies ant pakuotės nurodymo; kadangi reikėtų nustatyti į galiojančius tarptautinius standartus įtrauktas šiai sričiai taikomas nuostatas;
kadangi porų, baklažanų, cukinijų, pomidorų, svogūnų, salotinių cikorijų, vyšnių, žemuogių (braškių), Briuselio kopūstų, vynuogių, salotų, garbanotųjų bei plačialapių cikorijų, agurkų, citrusų vaisių ir desertinių obuolių bei kriaušių standartus nustatančiuose reglamentuose buvo nustatyta III klasė; kadangi ši III klasė buvo taikytina tik išimtinėmis aplinkybėmis ir kadangi šviežių vaisių ir daržovių sektoriuje ji prarado savo svarbą; kadangi tarptautiniuose standartuose ši kategorija nenumatyta ir supaprastinimo sumetimais ją reikėtų išbraukti ir iš Bendrijos standartų;
kadangi 1966 m. gruodžio 14 d. Tarybos reglamente Nr. 211/66/EEB, dar viena kokybės kategorija papildančiame bendruosius šviežių vaisių ir daržovių standartus [2], su paskutiniais pakeitimais, padarytais Reglamentu (EEB) Nr. 3596/90 [3], žiediniams kopūstams dar yra nustatyta III kategorija; kadangi dėl pirmiau išdėstytų priežasčių minėtą Reglamentą Nr. 211/66/EEB reikėtų panaikinti;
kadangi šiame reglamente numatytos priemonės atitinka Vaisių ir daržovių verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Toliau nurodytų reglamentų priedų VI skyrių, pavadintą "Nuostatos, reglamentuojančios ženklinimą", pakeitimai:
a) I priede išvardyti reglamentai šiuo dokumentu iš dalies keičiami taip:
A punktas
"Identifikacija"
pakeičiamas ir išdėstomas taip:
"Pakuotojas ir (arba) Siuntėjas: Pavardė (pavadinimas) ir adresas arba oficialiai išduotas ar priimtas kodinis ženklas. Tačiau tada, kai taikomas kodinis numeris, visai šalia jo turi būti nuoroda pakuotojas ir (arba) siuntėjas (arba atitinkamos santrumpos)."
b) II priede išvardyti reglamentai šiuo dokumentu iš dalies keičiami taip:
C punktas
"Produkcijos kilmė"
pakeičiamas ir išdėstomas taip:
"Kilmės šalis ir pasirinktinai arba rajonas, kuriame ji išauginta, arba nacionalinės, regioninės ar vietinės vietovės pavadinimas."
2. III priede išvardytuose reglamentuose panaikinamos visos nuorodos į III kategoriją.
3. Šiuo dokumentu panaikinamas Reglamentas Nr. 211/66/EEB.
2 straipsnis
Šis reglamentas įsigalioja 1997 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. gegužės 16 d.